מצרפת לנעלה.

שמי רוג'רס יואל,נולדתי ב1/5/1957 בעיר ליאון שבצרפת לאמא אודט שתבדל לחיים ארוכים ולאבא אלברט ז"ל. יש לי אחות וארבעה אחים. נלי, סרג' ז"ל, אורי, נורברט ז"ל ורוג'ה. גרתי עם משפחתי בקומה החמישית בבניין 12 קומות,

הבית היה מרווח עם שלושה חדרי שינה מטבח וסלון גדול מקלחת גדולה ושרותים. בבניין שלנו גרה עוד משפחה יהודיה שאתה היינו בקשר, וסולנג' הבכורה היתה חברה הכי טובה שלי, עד היום אנו בקשר ומבקרות אחת את השניה. בסך הכל הייתה לי ילדות טובה, למדתי בבית ספר לבנות שרובו התלמידות היו נוצריות,לא חשנו שום עוינות על היותינו יהודים ההפך היו לי הרבה חברות.חיינו ברווחה כלכלית טובה מאוד, בבית חגגנו את החגים העקריים כמו ראש השנה, פסח וחנוכה וגם את חג המולד שהכי אהבתי, כי כל העיר היתה לובשת חג ונוצצת. ובעיקר כי בערב החג הינו מניחים את הנעליים ליד הקמין ולמחרת בבוקר מגלים אלו מתנות וממתקים סנטה קלאוס הביא לנו.

עלינו לארץ ב-20/01/1970 לאחר ביקור של הוריי בשנה קודם לכן בארץ, הגענו לארץ לאחר הפלגה של שבוע ימים לנמל חיפה. גרנו בעיירה שדרות,חבלי הקליטה היו ממש לא פשוטים,להגיע מעיר גדולה ומפותחת לעיירה קטנה, התמודדנו עם אתגרים לא פשוטים של שפה ומנטליות ואורח חיים שונה ממה שהורגלנו, הכי קשה היה להוריי כי לא היתה תעסוקה וכמובן שזה השפיע על המשפחה כולה.

לאחר כשנה עברנו לגור ברמלה בבית קרקע שם למדתי עיצוב אופנה בתיכון מקיף עד הגיוס לצה"ל. שירתתי במשרד הביטחון כמשקית קישור ביחידת מילואים, תפקיד מעניין שחשף אותי להמון אנשים.

לאחר השירות בשנת 1978 התחלתי לעבוד בתנובה כמנהלת חשבונות באגף הכספים.

בשנת 1979 נשאתי לאריאל לאחר שנה של הכרות, הקמנו משפחה ונולדו לנו שלושה בנים ליאור, רותם וחן. במסגרת עבודתו של אריאל נכספנו לפרויקט לביא, בשנת 1985 הצטרפנו לפרוייקט להקמת הישוב, לאחר פרוץ האינטיפדה הראשונה נותרנו 25 משפחות שהחלטנו להקים את ביתינו בישוב נעלה, בשנת 1988 הישוב אוכלס. בהתחלה החיים היו מאוד מאתגרים,להסתגל למקום למרחק מכל מקום כי כל מה שאנו רואים מסביב לא היה קיים כמו רעות מודעין, לפיד וכמובן מרכזי קניות לא היו.

יחד עם זאת מיד נוצרה הכרות והחווה בין התושבים והינו כמשפחה אחת גדולה שחיה בשיתוף, בשנים הראשונות של הישוב אריאל שימש כרכז ביטחון.

באוקטובר 1992 נולד בנינו הרבעי מעיין.

כעבור כעשר שנים הישוב החל להתפתח, היום אחרי 30 שנה אנו זוכים לישוב עם כל המוסדות הציבוריים ולעוד הרבה משפחות המצטרפות ומקימים את ביתם בנעלה כולל את בני ליאור שנישא והקים את משפחתו והביא לנו לעולם שלושה נכדים מקסימים.

בסוף שנת 2017 פרשתי מעבודתי בתנובה לאחר כארבעים שנות עבודה, אפשר לומר הבית השני שלי, התנסיתי בתפקידים שונים ומעניינים ורכשתי לי חברים שהם ממש כמו משפחה עד היום.

היום אני נהנת מהזמן שהתפנה לי כדי לקרוא ספרים מעניינים,לשמוע הרצאות מעניינות, להתעמל,לעשות הליכות בישוב, ובעיקר אני הכי נהנית לטייל בארץ ובחו"ל, וכמובן נהנית מהנכדים. מתנדבת בכל מיני פעילויות שונות כולל בבית הספר של הישוב בפרויקט "הקשר הרב דורי" בו הכרתי תלמידים מדהימים שמלמדים אותי טכנולוגיות שונות ושומעת מהם את חויותיהם לגדול בישוב של היום ואני מספרת להם את תחילת הדרך שלנו בנעלה, איך היה לגור כאן לפני 30 שנה.

נהנת מכל רגע לראות את החלום הזה מתגשם. פיתוחו ופריחתו של הישוב היפיפה שלנו, מברכת כל משפחה שמצטרפת ומאחלת לנו להמשיך ולהתפתח.